Curtea Europeană a Drepturilor Omului a respins plângerea făcută de fostul acționar al echipei Dinamo București, Cristi Borcea, care este condamnat la șase ani și patru luni de închisoare cu executare în Dosarul Transferurilorm conform site-ului oficial al instituției.

Borcea a acuzat că nu a primit toate informațiile în legătură cu natura acuzațiilor care îi erau aduse înainte de a fi arestat definitiv. El a spus că nu a fost informat de căile de recurs disponibile și că în cazul său nu s-a aplicat principiul legii mai favorabile. În schimb Curtea arată că reclamantului „i-a fost prezentat și a fost informat în detaliu cu privire la faptele de care este acuzat, precum și de încadrarea juridică a acestora”, conform hotararicedo.ro.

Curtea Europeană a Drepturilor Omului „a reamintit că regulile cu privire la retroactivitate prevăzute de art. 7 din Convenție nu se aplică decât dispozițiilor care definesc infracțiunile și pedepsele prevăzute pentru sancționarea acestora; pe de altă parte, în alte cauze, curtea a apreciat că este rezonabilă aplicarea de către instanțele naționale a principiului tempus regit actum (n.red.: timpul guvernează actul – un act se încheie potrivit legii în vigoare la momentul întocmirii acestuia) în ceea ce privește legile de procedură.”

Curtea Europeană a Drepturilor Omului a observat că reclamantul a fost trimis în judecată pentru săvârșirea infracțiunilor de înșelăciune, evaziune fiscală, spălare de bani și asociere pentru săvârșirea de infracțiuni.

Cristian Borcea este încarcerat la Penitenciarul Poarta Albă, acolo unde își execută pedeapsa primită în Dosarul Transferurilor. El a fost condamnat alături de alți oameni de fotbal: Gică Popescu, George Copos, Mihai Stoica, Ioan şi Victor Becali, Jean Pădureanu, şi Gheorghe Neţoiu.